CELEX: 32015D0902
Language: el
Date: 2015-06-10 00:00:00
Title: Εκτελεστική απόφαση (EE) 2015/902 της Επιτροπής, της 10ης Ιουνίου 2015, σχετικά με μέτρο που έλαβε η Λετονία σύμφωνα με την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου για την απαγόρευση της διάθεσης στην αγορά χλοοκοπτικής μηχανής που κατασκευάζεται από την GGP Italy SpA [κοινοποιηθείσα υπό τον αριθμό C(2015) 3799] (Κείμενο που παρουσιάζει ενδιαφέρον για τον ΕΟΧ)

12.6.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 147/22
            
         ΕΚΤΕΛΕΣΤΙΚΉ ΑΠΌΦΑΣΗ (EE) 2015/902 ΤΗΣ ΕΠΙΤΡΟΠΉΣ
   της 10ης Ιουνίου 2015
   σχετικά με μέτρο που έλαβε η Λετονία σύμφωνα με την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου για την απαγόρευση της διάθεσης στην αγορά χλοοκοπτικής μηχανής που κατασκευάζεται από την GGP Italy SpA
   
      
         [κοινοποιηθείσα υπό τον αριθμό C(2015) 3799]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, σχετικά με τα μηχανήματα και την τροποποίηση της οδηγίας 95/16/ΕΚ (1), και ιδίως το άρθρο 11 παράγραφος 3,
   Εκτιμώντας τα ακόλουθα:
   
               (1)
            
            
               Η Λετονία ενημέρωσε την Επιτροπή σχετικά με μέτρο απαγόρευσης της διάθεσης στην αγορά της χλοοκοπτικής μηχανής Stiga Collector 35 EL (C350, 297352654/S13) που κατασκευάζεται από την εταιρεία GGP Italy SpA.
            
         
               (2)
            
            
               Η χλοοκοπτική μηχανή έφερε σήμανση «CE», σύμφωνα με την οδηγία 2006/42/ΕΚ.
            
         
               (3)
            
            
               Ο λόγος για τη λήψη του μέτρου ήταν η μη συμμόρφωση της χλοοκοπτικής μηχανής με τις βασικές απαιτήσεις υγείας και ασφάλειας που ορίζονται στο παράρτημα I της οδηγίας 2006/42/ΕΚ, σημεία «1.3.8 — Επιλογή προστασίας έναντι των κινδύνων που ανακύπτουν από τα κινητά στοιχεία» και «1.4.1 — Γενικές απαιτήσεις για τους προφυλακτήρες και τις προστατευτικές διατάξεις», επειδή η απόσταση μεταξύ του οπίσθιου τοιχώματος της μηχανής και του άκρου των λεπίδων είναι πολύ μικρή, με αποτέλεσμα την ανεπαρκή ασφάλεια κατά τη λειτουργία της μηχανής.
            
         
               (4)
            
            
               Η κοινοποίηση συνοδευόταν από έκθεση δοκιμής που εκπονήθηκε από το ίδρυμα ποιότητας και μετρολογίας της Σλοβενίας.
            
         
               (5)
            
            
               Η Επιτροπή απέστειλε επιστολή στον κατασκευαστή και τον κάλεσε να υποβάλει τις παρατηρήσεις του σχετικά με το μέτρο που έλαβαν οι αρχές της Λετονίας. Στην απάντησή του, ο κατασκευαστής επισήμανε ότι το προϊόν αποσύρθηκε εκουσίως από τη λετονική αγορά.
            
         
               (6)
            
            
               Η διαθέσιμη τεκμηρίωση, οι παρατηρήσεις και οι ενέργειες των ενδιαφερόμενων μερών καταδεικνύουν ότι η χλοοκοπτική μηχανή Stiga Collector 35 EL (C350, 297352654/S13) δεν πληροί τις βασικές απαιτήσεις υγείας και ασφάλειας της οδηγίας 2006/42/ΕΚ. Επομένως, το μέτρο που λαμβάνεται από τη Λετονία είναι σκόπιμο να θεωρηθεί δικαιολογημένο,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το μέτρο που έλαβε η Λετονία για την απαγόρευση της διάθεσης στην αγορά της χλοοκοπτικής μηχανής Stiga Collector 35 EL (C350, 297352654/S13) που κατασκευάζεται από την εταιρεία GGP Italy SpA, via del Lavoro 6, 31033 Castelfranco Veneto, Ιταλία, είναι δικαιολογημένο.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 10 Ιουνίου 2015.
      
         
            Για την Επιτροπή
         
         Elżbieta BIENKOWSKA
         
            Μέλος της Επιτροπής
         
      
   
   
      (1)  ΕΕ L 157 της 9.6.2006, σ. 24.